Per autoritzar escriptures de declaració d'obra nova en construcció, els notaris han d'exigir, per al seu testimoni, l'aportació de l'acte de conformitat, aprovació o autorització administrativa que requereixi l'obra segons la legislació d'ordenació territorial i urbanística, així com una certificació expedida per un tècnic competent i acreditativa de l'ajust de la descripció de l'obra al projecte que hagi estat objecte de l'acte administratiu esmentat.
Si es tracta d'escriptures de declaració d'obra nova acabada, han d'exigir, a més de la certificació expedida per un tècnic competent acreditativa de la finalització d'aquesta d'acord amb la descripció del projecte, els documents que acreditin les qüestions següents:
a ) el compliment de tots els requisits imposats per la legislació reguladora de l'edificació per al lliurament d'aquesta als seus usuaris i
b ) l'atorgament de les autoritzacions administratives necessàries per garantir que l'edificació reuneix les condicions necessàries per al seu destí a l'ús previst en l'ordenació urbanística aplicable i els requisits d'eficiència energètica tal com els demana la normativa vigent.
Per practicar les corresponents inscripcions de les escriptures de declaració d'obra nova, els registradors han d'exigir el compliment dels requisits que estableix l'apartat anterior.
En els casos en què la descripció de l'obra acabada no coincideixi amb la que consti en el Registre, perquè s'han produït modificacions en el projecte, la constància registral de la terminació de l'obra es produeix mitjançant un assentament d'inscripció, l'extensió del qual queda subjecta al que preveu l'apartat primer en relació amb els requisits per a la inscripció de les obres noves acabades.
No obstant el que disposa l'apartat anterior, en el cas de construccions, edificacions i instal·lacions respecte de les quals ja no sigui procedent adoptar mesures de restabliment de la legalitat urbanística que impliquin la demolició, perquè han transcorregut els terminis de prescripció corresponents, la constància registral de la terminació de l'obra es regeix pel procediment següent:
a ) S'han d'inscriure en el Registre de la Propietat les escriptures de declaració d'obra nova que s'acompanyin d'una certificació expedida per l'Ajuntament o per un tècnic competent, acta notarial descriptiva de la finca o certificació cadastral descriptiva i gràfica de la finca, en les quals consti la terminació de l'obra en data determinada i la seva descripció coincident amb el títol.
A aquests efectes, el registrador ha de comprovar la inexistència d'anotació preventiva per incoació d'expedient de disciplina urbanística sobre la finca objecte de la construcció, edificació i instal·lació de què es tracti i que el sòl no té caràcter demanial o està afectat per servituds d'ús públic general.
b ) L'assentament d'inscripció ha de deixar constància de la situació de fora d'ordenació en la qual queda tot o part de la construcció, edificació i instal·lació, de conformitat amb l'ordenament urbanístic aplicable.
A aquests efectes, és necessari aportar l'acte administratiu mitjançant el qual es declari la situació de fora d'ordenació, amb la delimitació del seu contingut.
c ) Els registradors de la propietat han de donar compte a l'ajuntament respectiu de les inscripcions realitzades en els supòsits compresos en els números anteriors, i han de fer constar a la inscripció i a la nota de despatx la pràctica d'aquesta znotificació.